1.  ปัจจัยความเสี่ยง

การขาดสมดุลของอุปสงค์และอุปทาน

การถดถอยของเศรษฐกิจอเมริกา และยุโรป
โดยเฉพาะหลังจากเหตุการณืก่อวินาศกรรมครั้งสำคัญในประเทศสหรัฐอเมริกา
มีผลกระทบอย่างมากต่อปริมาณการค้าระหว่างประเทศ
และอาจส่งผลกระทบต่อเนื่องที่นำไปสู่การปรับลดของปริมาณการค้าระหว่างประเทศ
รวมถึงสมดุลของจำนวนตู้สินค้าเข้าและจำนวนตู้สินค้าออก
ซึ่งเป็นอุปสงค์หลักในการประกอบการของธุรกิจพาณิชย์นาวี

สภาวะกำลังขนส่งส่วนเกินในอุตสาหกรรมที่เป็นผลจากการขยายกำลังขนส่งของบริษัทเดินเรือระดับโลก
ซึ่งมีแนวโน้มนำเรือของตนมาวิ่งให้บริการในภูมิภาค
ก่อให้เกิดสภาวะขาดสมดุลของอุปสงค์และอุปทาน
ซึ่งกลายเป็นกระแสกดดันให้เกิดการปรับลดของอัตราค่าระวางขนส่งสินค้า
และเพิ่มความเข้มข้นในการแข่งขันทางการค้าระหว่างผู้ให้บริการในภูมิภาค

แม้กลุ่มฯ คาดว่าในปี 2545 เศรษฐกิจโลกจะมีเสถียรภาพมากขึ้น
ในขณะที่อัตราค่าระวางขนส่งมีแนวโน้มจะปรับตัวขึ้น ทาง กลุ่มฯก็มิได้นิ่งนอนใจ
และได้ดำเนินการปรับแผนประกอบการ ที่ผลักดันการหาตลาดเป้าหมายและขยายเส้นทางใหม่
รวมทั้งควบคุมต้นทุนดำเนินการให้รัดกุม

ความเสี่ยงเรื่องความผันผวนในอัตราค่าระวาง

ในไตรมาสสุดท้ายของปี 2544
ปัจจัยเรื่องการขาดสมดุลของอุปสงค์และอุปทานที่กล่าวแล้วข้างต้นรวมถึงกำลังขนส่งส่วนเกินในอุตสาหกรรมส่งผลกระทบต่อการปรับลดของอัตราค่าระวาง
อันมีผลต่อรายได้และผลกำไรของกลุ่มฯโดยเฉพาะในไตรมาสดังกล่าว
ดังนั้นจะเห็นได้ว่าความผันผวนของอัตราค่าระวางเป็นปัจจัยเสี่ยงประการหนึ่งในการดำเนินการของกลุ่มฯและผู้ประกอบการขนส่งสินค้าทางทะเลทั้งหลาย
อย่างไรก็ตาม ปริมาณการขนส่งจากฐานธุรกิจของกลุ่มฯที่ดำเนินการทั้งด้าน SOC และ COC
ทำให้กลุ่มฯสามารถแสวงหาประโยชน์สูงสุดจากการบริหารกองเรือผ่านการจัดสรรเส้นทางเดินเรือ
ความถี่ของเที่ยวเรือ และ ปริมาณการบรรทุกสินค้าในเส้นทางเหล่านั้นได้อย่างเหมาะสม
และช่วยลดผลกระทบจากความเสี่ยงดังกล่าว

ความเสี่ยงเรื่องราคาน้ำมัน

การปรับเพิ่มของราคาน้ำมันอาจมีผลกระทบต่อการดำเนินการการขนส่งสินค้าทางทะเลในส่วนของต้นทุนประกอบการที่เพิ่มขึ้น
อย่างไรก็ตาม ในกรณีของการประกอบการของกลุ่ม ผลกระทบนี้จัดว่าอยู่ในวงจำกัด
เนื่องจากทางกลุ่ม ฯ ได้เรียกเก็บเงินเพิ่มส่วนตามการปรับขึ้นของราคาน้ำมัน

( Bunker Surcharge ) จากลูกค้าผู้ใช้บริการ

ความผันผวนของอัตราค่าเงิน

การผูกอิงของราคาค่าระวางต่อสกุลเงินเหรียญดอลลาร์สหรัฐ และ
การที่รายได้ของกลุ่มเป็นเงินตราต่างสกุลเงิน ในขณะที่ต้นทุน ประกอบการ
มีทั้งส่วนที่เป็นสกุลเงินท้องถิ่น ( สกุลเงินบาท และ สกุลเงินเหรียญสิงคโปร์ ส่วนใหญ่ ) แ
ละสกุลเงิน เหรียญดอลลาร์สหรัฐ ในสัดส่วน 60 ต่อ 40 ตามลำดับ โดยประมาณนั้น
นับได้ว่าเอื้อต่อการปกป้องความเสี่ยงด้านอัตราแลกเปลี่ยน
และมีลักษณะของการปกป้องความเสี่ยงจากอัตราแลกเปลี่ยนในตัวอยู่แล้ว
นอกจากนี้ทางกลุ่มยังให้ความสำคัญต่อการใช้เครื่องมือทางการเงินและการระดมทุนเพื่อปกป้องและการบริหารความเสี่ยงจากความผันผวนของอัตราแลกเปลี่ยน
เช่น การทำสัญญาแลกเปลี่ยนสกุลเงินแบบสวอปป์
และทำสัญญาซื้อขายอัตราแลกเปลี่ยนเงินตราต่างประเทศล่วงหน้าเป็นต้น

ความเสี่ยงจากความผันผวนของอัตราดอกเบี้ย

โดยลักษณะของการประกอบการทำให้กลุ่มฯมีหนี้สินที่เป็นเงินกู้ระยะยาวและหุ้นกู้
จึงอาจก่อให้เกิดความเสี่ยงอันเป็นผลจากความผันผวนของอัตราดอกเบี้ยในตลาด
แต่กลุ่มฯก็ใช้ตราสารอนุพันธ์ทางการเงินและเครื่องมือการเงินอื่นๆ
เพื่อป้องกันความเสี่ยงจากภาระดอกเบี้ยเงินกู้ยืม

กลุ่มฯ ดำเนินนโยบายการบริหารต้นทุนดอกเบี้ย โดยผสมผสานระหว่างอัตราดอกเบี้ยแบบคงที่
และอัตราดอกเบี้ยแบบลอยตัว

ความเสี่ยงจากเหตุสุดวิสัยหรือผลกระทบจากเหตุวินาศภัย

ความเสี่ยงจากเหตุสุดวิสัยหรือผลกระทบจากเหตุวินาศภัยเป็นประเด็นความเสี่ยงที่มีส่วนคุกคามต่อการทำธุรกิจระหว่างประเทศ
โดยเฉพาะในธุรกิจที่เกี่ยวกับการเดินทางและการขนส่ง
แต่อย่างไรก็ตามสำหรับการดำเนินธุรกิจของกลุ่มฯ
ซึ่งเป็นการขนส่งสินค้าที่มุ่งเน้นเส้นทางการให้บริการที่จำกัดอยู่ในระดับภูมิภาคแล้ว
ความเสี่ยงดังกล่าวนับว่ายังอยู่ในอัตราที่ไม่สูงมากนัก
นอกจากนี้ความเสี่ยงดังกล่าวก็ได้รับการปกป้องล่วงหน้าตามสมควรโดยการประกันภัย

ประเด็นที่อาจตามมาคือการปรับเพิ่มของค่าธรรมเนียมการประกันภัย
แต่ด้วยภาพลักษณ์ที่ดีในการประกอบการที่ผ่านมาทำให้อัตราการปรับเพิ่มของค่าธรรมเนียมการประกันภัยของกลุ่มฯยังจัดอยู่ในระดับที่ไม่สูง
ในขณะที่ค่าธรรมเนียมการประกันภัยยังมีสัดส่วนที่ต่ำเมื่อเทียบกับต้นทุนในการประกอบการทั้งหมด
จึงไม่คาดว่าจะมีผลกระทบมากนัก